KIRJALLINEN KYSYMYS E-2188/99

esittäjä(t): Konstantinos Hatzidakis (PPE-DE) komissiolle

(29. marraskuuta 1999)

Aihe: Bosman-päätöksen tarkistaminen

Euroopan yhteisöjen Bosmanin asiassa tekemä päätös (C-415/93) loi uudet lähtökohdat urheilijoiden vapaalle liikkuvuudelle, jotka ovat sittemmin täysin muuttaneet eri urheilulajien ja erityisesti jalkapalloilun näkymiä Euroopan maissa. Kuitenkin nykyään, siis neljä vuotta tämän päätöksen jälkeen, hyvin harvat uskovat yhä, että sen tuomat muutokset ovat oikean suuntaisia ja että ne tapahtuvat urheilun parhaaksi. Urheilun ystävien samastuminen tiettyihin seuroihin on kokonaan katoamassa, sillä viimeksimainitut ovat muuttuneet tosiasiassa monikansallisiksi yrityksiksi, kun taas pienemmillä seuroilla ei enää ole vaikutinta luoda ja nostaa esiin urheilijoita, koska näistä tulee hyvin nopeasti suurten ja taloudellisesti vahvojen seurojen kyltymättömän ruokahalun kohteita. Euroopan yhteisöjen tuomioistuimen päätöstä käsitellä asiaa ainoastaan syrjimättömyyden ja vapaan liikkuvuuden näkökulmasta jättäen täysin huomiotta yleensä urheilun, ja erityisesti jalkapalloilun, kulttuuriset, kasvatukselliset ja eettiset puolet, pidetään useilla tahoilla täysin vääränä.

Ottaen huomioon nämä seikat ja myös sen, että päätöksen oikeudellisiin perusteluihin kohdistetaan kaikilta tahoilta ja monien oikeudellisten argumenttien saattamana syytös yksipuolisuudesta, ja että Euroopan tasolla esitetään yhä enemmän vaatimuksia Bosman-päätöksen tarkistamisesta, voisiko komissio kertoa:

1. Kuinka se suhtautuu tähän asiaan sen jälkeen, kun Amsterdamin sopimukseen on sisällytetty urheilua koskeva 29. julistus, jossa korostetaan urheilun yhteiskunnallista merkitystä ja amatööriurheilun erityispiirteitä ja myös annetaan EU:n elimille mahdollisuus ryhtyä toimiin?

2. Aikooko se näissä puitteissa ryhtyä johonkin menettelyyn Euroopan yhteisöjen tuomioistuinta vastaan, jotta Bosman-päätöstä tarkistettaisiin tai ainakin tehdä jonkinlaisen lainsäädäntöaloitteen tämän päätöksen seurausten rajoittamiseksi niin, että pyritään sellaisen ratkaisun hyväksymiseen, joka ottaa suuremmassa määrin huomioon urheilun kulttuurisen, yhteiskunnallisen ja kasvatuksellisen roolin?

Anna Diamantopouloun komission puolesta antama vastaus

(31. tammikuuta 2000)

Komissio haluaa täsmentää arvoisalle parlamentin jäsenelle, että Bosman-tuomiolla vahvistettiin työntekijöiden vapaan liikkuvuuden periaate koskemaan yhteisön ammattiurheilijoita heidän sopimuksensa päättyessä. Päätöksessä tuomittiin siirto- ja koulutuskorvaukset ammattiurheilijoiden sopimusten päättymisen jälkeen tapahtuvissa kansainvälisissä siirroissa yhteisön sisällä, erityisesti kun korvaukset eivät ole suhteessa todellisiin koulutuskustannuksiin. Lisäksi kiellettiin rajoittamasta seurojenvälisissä kilpailuissa muista yhteisön jäsenvaltioista peräisin olevien pelaajien lukumäärää.

Komissiolla on perustamissopimuksen valvojana velvollisuus huolehtia Bosman-tuomion noudattamisesta.

Komission näkemykset tuomion aiheuttamista vaikutuksista urheilun organisaatiolle Euroopassa arvoisa parlamentin jäsen voi lukea komission selvityksestä(1) Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä (urheilua käsittelevä Helsinki-raportti). Komissio ilmaisee selvityksessä olevansa valmis tutkimaan urheilujärjestöjen kanssa tuomioistuimen kieltämille järjestelmille vaihtoehtoisia järjestelmiä, jotta voidaan taata urheilun tasapainoinen kehitys ja nuorten urheilijoiden koulutus.

Euroopan yhteisön perustamissopimuksen tarkistamisesta komissio on julkaissut hallitustenvälistä konferenssia varten tekemänsä työn. Ehdotusta urheilun ottamiseksi mukaan Euroopan yhteisön perustamissopimukseen ei hyväksytty.

(1) KOM(1999) 644 lopullinen.